Skoleondersteuning­sentrum wil só uitdagings in Afrikaanse onderwys pakDr. Danie Brink is nou die besturende direkteur van die Skoleondersteuningsentrum. Brink het met Maroela Media gesels oor die sentrum se toekomsplanne vir Afrikaanse onderwys. Foto: Reint Dykema. Die Skoleondersteuningsentrum (SOS) is vroeër in Augustus as ŉ onafhanklike instelling van die Solidariteit Beweging bekendgestel met die missie om een van die rolspelers te wees wat die toekoms van Afrikaanse onderwys te help verseker. Volgens dr. Danie Brink, die besturende direkteur van die SOS, wil die organisasie openbare skole ondersteun om uitnemend te wees, maar sal die organisasie ook hulp aan ander vennote verleen om ŉ volledige private Afrikaanse onderwysaanbod te ontwikkel. Die sentrum fokus juis op skaars vakrigtings soos wiskunde, wetenskap en rekeningkunde, terwyl dit ook gehalte-onderrig in die vak Afrikaans en die grondslagfase wil ondersteun en uitbrei. “Die SOS het vir die afgelope ses jaar binne Solidariteit Helpende Hand gefunksioneer as ŉ gedeelte van die organisasie se werk om armoede te voorkom deur in skole en hulle onderwysers te belê. “Uitdagings op die Afrikaanse onderwysfront is nou so groot dat dit ŉ aparte nuwe organisasie geregverdig het. “Ons kan nou fokus op die professionele ontwikkeling van onderwysers. Daarmee saam ontwikkel ons ook nuwe tegnologiese oplossings vir onderwys in die vorm van die Wolkskool. Dit skep die geleentheid vir Helpende Hand om die organisasie op die maatskaplike uitdagings van die land toe te spits,” sê Brink. Brink se passie vir die onderwys strek al oor ŉ lang tyd. “Ek was self ŉ onderwyser vir 17 jaar. ŉ Gedeelte daarvan was ek ŉ wiskundeonderwyser en later ook ŉ skoolhoof. Onderwys is maar in my bloed en dit is hoekom dit nou weer vir my lekker is om te kan fokus op onderwyssake. “Ek het ook ŉ belangstelling in die professionele ontwikkeling van onderwysers. Kyk, as ŉ mens ŉ onderwyser aanvanklik goed oplei, is dit uitstekend, maar as jy kan voortgaan om hulle verder in hulle loopbane te ontwikkel, dan kry jy eintlik ŉ vermenigvuldigingseffek. Jy bekwaam dalk een onderwyser, maar hulle gaan verder en gee elke dag vir 150 of 200 kinders klas. Dit is die soort opbrengs wat jy kry as jy in ŉ onderwyser se opleiding belê.” Die SOS het juis in Junie ŉ onderwyskongres in Gauteng en die Wes-Kaap aangebied waar ongeveer 800 onderwysers opgelei is met nuwe wenke vir onderwys in die grondslagfase, wiskunde, Afrikaans, wetenskap en rekeningkunde vir al die fases van skoolopleiding. “Dít was die grootste kongres van sy soort en ons het uitstekende terugvoer oor die kongresse gekry,” spog Brink. Hy sê hoewel die uitdagings vir Afrikaanse onderwys groot is, is dit ook nog op talle plekke steeds rooskleurig. “Dit voel soms ons maak ŉ fout as ons sê ons wil dié toekoms verseker, maar daarom is dit die SOS se missie om dit wat reeds in Afrikaanse onderrig bestaan en van wêreldgehalte is, in stand te hou. “Dit is ook so dat daar talle nuwe uitdagings in onderwys is en daarom wil ons nuwe oplossings bied. Dit is hoekom ons kyk, dink en droom oor nuwe Afrikaanse private skole.” In die nabye toekoms is die SOS reeds besig om die Wolkskool te ontwikkel. Volgens Brink benut die Wolkskool tegnologie om bestaande Afrikaanse onderwys te herbedink sodat dit “nog meer en beter uitkomste kan lewer”. “Baie van ons Afrikaanse kinders is in skole van wêreldgehalte, maar tegnologie kan help dat hierdie kinders selfs beter voorbereid is en leer nog beter kan plaasvind. “Die Wolkskool kan gehalte-onderwys na die uithoeke van ons land neem, veral daar waar verstedeliking dalk ŉ probleem is. Solank daar internet is, kan die Wolkskool goeie opleiding aan Afrikaanse kinders bied.” Brink sê die SOS wil help om ŉ gesonde Afrikaanse onderwyspyplyn van kleuterskool tot tersiêre onderrig teen 2030 te skep. “As ons Afrikaanse onderrig van gehalte vir Afrikaanse kinders in elkeen van hierdie fases kan verskaf, is die toekoms van Afrikaans beslis rooskleurig. Tog is dit ook so dat as een van hierdie komponente in die onderrigpyplyn ontbreek, skakel mense noodgedwonge oor na Engels as die onderrigmedium. “Dink maar byvoorbeeld as daar nie Afrikaanse tersiêre opsies is soos wat ons dink en doen met Akademia nie, dan verval die nut van Afrikaanse hoërskole. As daar nie meer Afrikaanse hoërskole is nie, dan verval die nut van Afrikaanse laerskole.” Brink meen daar is ŉ netwerk van organisasies wat na hierdie pyplyn wil omsien en dit wil ondersteun. Juis dít maak die toekoms van Afrikaanse onderwys blink.